**A PASO új lemezével, a Hey, June! fellépői pedig rendhagyó koncertekkel érkeznek a Müpába**

**Egyedi hangszereléssel, rendhagyó felállással és kizárólag erre az alkalomra készülő meglepetésekkel is készülnek a Müpa könnyűzenei sorozata, a Hey, June! idei fellépői. Június 6. és 9. között érkezik a Bohemian Betyars, az elmúlt években egyre népszerűbb 4S Street, itt lesz a magyar hiphopújhullám legfelkapottabb sztárja, Co Lee, és a 80 éve született Jim Morrisonról is megemlékezünk. Előttük azonban még a hazai skaszcéna legsikeresebb formációja, a PASO repíti el a Bartók Béla Nemzeti Hangversenyterem közönségét (és annak névadóját is) a karibi térségbe!**

Adott egy zenekar, amelynek neve az elmúlt két évtizedben gyakorlatilag egybeforrt a hazai skazenével. És adott egy kétszeres Latin Grammy-díjas zenei producer, aki nem mellesleg hatalmas rajongója a mi Bartók Bélánknak. Hogy a kettőben mi a közös, arra **május 19-én** kapjuk meg a választ. Ekkor mutatja be ugyanis a **Pannonia Allstars Ska Orchestra** az amerikai, de az elmúlt húsz évben Brazíliában élő Victor Rice-szal közösen készített legújabb lemezét, amelyen a magyar népdalkincs válogatott dalait helyezték át az egzotikus, karibi zenei környezetbe. A PASO húszéves karrierjében abszolút egyedülálló projekt természetesen unikális felállásért is kiált: KRSA és zenekara népzenei körökben ismert zenészeket hívott el erre az estére, sőt, ezúttal még az Aurevoir. frontembere, **Agócs Marci** is csatlakozik hozzájuk a Bartók Béla Nemzeti Hangversenyterem színpadán.

A **Hey, June!** koncertek velejárója, hogy a fellépő együttesek mindig valami egyedi, tőlük nem megszokott koncepcióval érkeznek a Müpába. Ez természetesen az idei sorozatban sem lesz másként: négy este, négy fellépő, négy rendkívüli koncert várja majd a nézőket a Fesztivál Színházban **június 6. és 9.** között. A sort egy kifejezetten erre az alkalomra összeállt projekt nyitja: **Nové Soma** (Middlemist Red, MORDÁI), **iamyank** és **Vangel Tibor** (Sexepil, Volkova Sisters) nem kisebb kihívásra vállalkoznak, mint hogy a 21. század hangján idézzék meg Jim Morrison, a 20. század egyik legnagyobb hatású rockzenekara, a The Doors ikonikus frontemberének pszichedelikus életművét.

Visszatér zenei gyökereihez a közvetlen hangulatú koncertjeiről és pörgő ritmusú muzsikájáról ismert **Bohemian Betyars**. A magát speed-folk-freak-punk zenekarként definiáló együttes a hazai és nemzetközi turnék után nemcsak fizikailag, de stílusában is hazatér, hiszen müpás koncertjükre alapvető zenei hatásaik – a magyar népzene, a tradicionális cigányzene és a balkáni, fúvósokban bővelkedő folk – keresztmetszetében gondolták és hangszerelték újra dalaikat. Az eredetileg hatfős zenekar erre az estére fúvósokkal, vonósokkal és a **Parno Graszt** tagjaival egészül ki.

Halász Kolos, vagy ahogy többen ismerik, **Co Lee** dinamitként robbant be a magyar hiphopszíntérbe és vált egy csapásra a műfaj egyik nagy ígéretévé. Tizenöt évesen Bécsben, egy amerikai magániskolában kezdett el rappelni, többek közt ennek is köszönhető, hogy angolul és magyarul is magabiztosan pörög a nyelve. Az angol sikerdalok és egy Beton.Hofival közös turné után nemrég jelent meg első magyar nyelvű albuma is, a *Cirque de L’homme.* A címválasztás nem véletlen, Co Lee ugyanis sok más mellett – többször modellkedett Kínában, tanult trombitálni, dobolni, járt futni, sőt, még egy kungfumesterhez is beíratták – a bohócéletbe is belekóstolt a cirkusziskolában. De valahol mindig is egyértelmű volt számára, hogy a zene az ő útja, amelynek következő állomása a belváros füstös underground klubjai után a Müpa Fesztivál Színházának színpada.

A **4S Street** tagjai gyermekkoruk óta ismerik egymást, hiszen mind a székelyföldi Gyergyószentmiklóst tekintik otthonuknak, mégis csak 2018-ban döntöttek úgy, hogy közös zenekart alapítanak. És milyen jól tették! Könnyed, pop-folkos, fülbemászó dalaikkal hamar belopták magukat a közönség szívébe, és alig egy évvel az indulás után már a magyarországi színpadok visszajáró zenekarává váltak. A rajongók mellett a szakma is felfigyelt rájuk, hiszen szerzeményeik 2018-ban és 2021-ben is elnyerték „A legszebb erdélyi magyar dal” címet, tavaly pedig a Petőfi Zenei Díjátadón „Az év zenekara” elismerést zsebelhették be. Első müpás koncertjükre a rendhagyó felállás és műsor mellett kizárólag erre az alkalomra szóló meglepetésekkel is készülnek.

**Pannonia Allstars Ska Orchestra**

*Folk Special: A karibi Bartók-kaland*

**2023. május 19. péntek**  20:00-22:00  
*Bartók Béla Nemzeti Hangversenyterem*

Pannonia Allstars Ska Orchestra: **Koós-Hutás Áron** – *trombita*; **Vajay László** – *harsona*; **Benkő Dávid** – *billentyű*; **Tisza Gergő** – *gitár*; **Pozsgai Vince** – *basszusgitár*; **Krecsmáry Zsolt** – *dob;* **Tóth Kristóf** – *ének*

Vendég: **Agócs Márton**

Közreműködők: **Nádasdy** **Fanni** – *ének*; **Barna** **György** – *hegedű*; **Egervári** **Mátyás** – *cimbalom*, *hosszú* *furulya*, *fuvola*; **Endrődi** **Szabolcs** – *furulya*; **Hajas** **Gábor** – *tekerőlant*; **Mester** **Dániel** – *szaxofon*, *klarinét*

További információk: <http://bit.ly/3yqxSwH>

Az esemény Facebook-oldala: <https://www.facebook.com/events/554996429942463>

HEY, JUNE!

**When The Music’s Over – Jim Morrison 80**

*Nóvé/iamyank/Vangel re-imagine The Doors*

**2023. június 6. kedd** 20:00-22:00

*Fesztivál Színház*

**Nóvé Soma** – *ének*; **iamyank** – *elektronika*, *billentyűk*; **Vangel Tibor** – *dob*

További információk: <http://bit.ly/3JstqUq>

Az esemény Facebook-oldala: <https://www.facebook.com/events/758520559114821/>

HEY, JUNE!

**Bohemian Betyars**

*Betyárvilág*

**2023. június 7. szerda** 20:00-22:00

*Fesztivál Színház*

Bohemian Betyars**: Palágyi** **Máté** – *hegedű*, *ének*: **Szűcs** **Levente** – *akusztikus* *gitár*, *ének*; **Fehér** **Gábor** – *basszusgitár*, *vokál*; **Mihályfi** **Máté** – *elektromos* *gitár*, *vokál*; **Kondor** **Domonkos** – *trombita*; **Dankó** **Dániel** – *dob*; **Sárkány** **Bertalan** – *ütőhangszerek*

Vendégek: **Oláh** **József** (Parno Graszt) – *tambura*, *ének*: **Oláh** **Krisztián** (Parno Graszt) – *harmonika*, *ének*; **Szirota** **Jennifer** (Parno Graszt) – *ének*; **Szilágyi** **Tóni** (Parno Graszt) – *hegedű*

További információk: <http://bit.ly/3YF9DW1>

Az esemény Facebook-oldala:<https://www.facebook.com/events/150227651252275/>

HEY, JUNE!

**Co Lee: Vezeték nélkül**

**2023. június 8. csütörtök**  20:00-22:00

*Fesztivál Színház*

**Halász** **Kolos** – *rap*; **Fábián** **Balázs** **Blaize** – *drumpad*; **Klausz** **Ádám** – *dob*; **Varga** **Dániel** – *szaxofon*; **Farkas** **Viktor** **Aminon** – *basszusgitár*

További információk: <http://bit.ly/3YAfegx>

Az esemény Facebook-oldala:<https://www.facebook.com/events/873962290335055>

HEY, JUNE!

**4S Street**

*Ritmusra vernek a szívek*

**2023. június 9. péntek**  20:00-22:00

*Fesztivál Színház*

4S Street: **Alin****Nicuta** – *ének, akusztikus gitár;* **Mihály****Csaba** – *billentyűk, szaxofon;* **Pál****Andor** – *dob;* **Fülöp****Loránd** – *gitár;* **Szabó****László** – *basszusgitár*

További információk: <http://bit.ly/3ZxXKT3>

Az esemény Facebook-oldala:<https://www.facebook.com/events/1181840959128127>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa kommunikáció  
E-mail: [sajto@mupa.hu](mailto:sajto@mupa.hu)